**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

**ສັນຍາ**

**ການສ້າງລະບົບຕິດຕາມການດໍາເນີນເອກະສານ**

**ສັນຍາສະບັບນີ້ໄດ້ສ້າງຂຶ້ນ ທີ່ ບ້ານໜອງວຽງຄໍາ ເມືອງໄຊທານີ ນະຄອນຫຼວງວຽງຈັນ, ໃນວັນທີ 27/01/2024**

**ລະຫວ່າງ:**

**ບໍລິສັດ ສອນເດບ ພັດທະນາຊ໋ອບແວ ຈໍາກັດຜູ້ດຽວ,** ຕັ້ງຢູ່ບ້ານໜອງແມງດາ, ເມືອງໄຊ, ແຂວງອຸດົມໄຊ ໂທ: 020 28729723, 99775577, . ເຊິ່ງເອີ້ນວ່າ **ຜູ້ພັດທະນາລະບົບ.**

**ແລະ**

**ບໍລິສັດ ພິຊີທີແອວ ບໍລິການ ແລ່ນເອກະສານ ແລະ ທີ່ປຶກສາທາງດ້ານການຄ້າ-ການລົງທຶນ ຈໍາກັດຜູ້ດຽວ,** ຕັ້ງຢູ່ບ້ານໜອງວຽງຄຳ, ເມືອງໄຊທານີ, ນະຄອນຫຼວງວຽງຈັນ ໂທ: 020 59936102 ໃຫ້ບໍລິການດ້ານການດໍາເນີນເອກະສານທາງການຄ້າ ແລະ ທີ່ປຶກສາ ເຊິ່ງເອີ້ນວ່າ **ເຈົ້າຂອງໂຄງການ.**

**ທັງສອງຝ່າຍໄດ້ຕົກລົງເຫັນດີເປັນເອກະພາບຮ່ວມກັນ ດັ່ງນີ້:**

**ມາດຕາ 01 ຈຸດປະສົງຂອງສັນຍາ**

ຈຸດປະສົງຂອງສັນຍາສ້າງລະບົບຕິດຕາມການດໍາເນີນເອກະສານ ສະບັບນີ້ ເພື່ອນໍາໃຊ້ເຂົ້າໃນການ ອໍານວຍຄວາມສະດວກໃຫ້ແກ່ການປະຕິບັດວຽກງານ ແລະ ກໍານົດຂໍ້ຜູກພັນໃນສັນຍາ, ການກໍານົດຫຼັກການ, ລະບຽບການ, ການກໍານົດລາຄາ, ວິທີການຊໍາລະສະສາງ, ການຮັບປະກັນ, ການແກ້ໄຂຂໍ້ຂັດແຍ່ງ ແລະ ອື່ນໆ ບົນພື້ນຖານຕ່າງຝ່າຍຕ່າງໄດ້ຮັບຜົນປະໂຫຍດຮ່ວມກັນ.

**ມາດຕາ 02 ຂອບເຂດການບໍລິການ**

ສັນຍາສະບັບນີ້ **ເຈົ້າຂອງໂຄງການ** ຕົກລົງໃຫ້ **ຜູ້ພັດທະນາລະບົບ** ເປັນຜູ້ຮັບຜິດສ້າງຕິດຕາມການດໍາເນີນເອກະສານ ຂອງບໍລິສັດ ພິຊີທີແອວ ທີ່ປຶກສາບັນຊີ ແລະ ກວດສອບບັນຊີ ຈໍາກັດຜູ້ດຽວໃນຮູບແບບເວັບແອັບພລິກເຄເຊິນ ພຽງແຕ່ຜູ້ດຽວ, ເຊິ່ງມີລາຍລະອຽດຂອງໜ້າວຽກ ດັ່ງນີ້:

1. ບັນທຶກຂໍ້ມູນລາຍການເອກະສານ ແລະ ຄ່າແລ່ນເອກະສານ.
2. ກຳນົດສິດ ຜູ້ໃຊ້ ເຂົ້າເຖິງຂໍ້ມູນແຕ່ລ່ະປະເພດ.
3. ຕິດຕາມການດຳເນີນເອກະສານ ຂອງລູກຄ້າ.
4. ບັນທຶກຂໍ້ມູນ ການດຳເນີນເອກະສານ ໃຫ້ແກ່ລູກຄ້າ (ບັນທຶກຂໍ້ມູນ + ຮູບພາບ).
5. ບັນທຶກ ລາຍຮັບ-ລາຍຈ່າຍ ໃນການດຳເນີນເອກະສານ ແລະ ຂອງບໍລິສັດ.
6. ສາມາດອອກໃບບິນເກັບເງິນ ແລະ ໃບສະເໜີສິນຄ້າ.
7. ສາມາດລາຍງານ ລາຍຮັບ-ລາຍຈ່າຍ, ລາຍງານການດຳເນີນເອກະສານ

**ມາດຕາ 03 ການດໍາເນີນໂຄງການ**

**ເຈົ້າຂອງໂຄງການ** ເປັນຜູ້ສະໜອງຄວາມຕ້ອງການຂອງລະບົບໃຫ້ແກ່ **ຜູ້ພັດທະນາລະບົບ** ຕາມທີ່ໄດ້ລະບຸໄວ້ໃນ **ມາດຕາ 02** ຂອງສັນຍາສະບັບນີ້, ເຊິ່ງທັງສອງຝ່າຍຈະຕ້ອງໄດ້ຕົກລົງເປັນເອກະພາບກັນ ເພື່ອຮັບຮອງເອົາຄວາມຕ້ອງການດັ່ງກ່າວ ເປັນບ່ອນອີງໃນການສ້າງລະບົບຕິດຕາມການດໍາເນີນເອກະສານ ຂອງບໍລິສັດ ພິຊີທີແອວ ທີ່ປຶກສາບັນຊີ ແລະ ກວດສອບບັນຊີ ຈໍາກັດຜູ້ດຽວ, ພາຍຫຼັງກໍານົດຄວາມຕ້ອງການຂອງລະບົບຮຽບຮ້ອຍແລ້ວ ຖ້າຝ່າຍໃດຝ່າຍໜຶ່ງຫາກຕ້ອງການປ່ຽນແປງຂໍ້ມູນ ຕ້ອງໄດ້ສະເໜີເພື່ອປຶກສາຫາລືເປັນເອກະພາບຕໍ່ກັບເງື່ອນໄຂຕ່າງໆທີ່ກ່ຽວຂ້ອງຕື່ມອີກ.

**ມາດຕາ 04 ຄ່າບໍລິການ**

ການສ້າງລະບົບຕິດຕາມການດໍາເນີນເອກະສານ ຂອງບໍລິສັດ ພິຊີທີແອວ ທີ່ປຶກສາບັນຊີ ແລະ ກວດສອບບັນຊີ ຈໍາກັດຜູ້ດຽວທັງສອງຝ່າຍໄດ້ຕົກລົງເຫັນດີໃນລາຄາ **10,000,000 ກີບ (ສິບລ້ານກີບຖ້ວນ).**

**ມາດຕາ 05 ກໍານົດເວລາຂອງສັນຍາ**

ສັນຍາການສ້າງລະບົບຕິດຕາມການດໍາເນີນເອກະສານສະບັບນີ້ ມີກໍານົດເວລາໃນການປະຕິບັດພັນທະສັນຍາ ເລີ່ມແຕ່ວັນທີ 01/02/2024 ຈົນຮອດ 1 ປີ ຫຼັງຈາກ **ຜູ້ພັດທະນາລະບົບ** ສົ່ງມອບລະບົບໃຫ້ແກ່ **ເຈົ້າຂອງໂຄງການ** ຈຶ່ງໝົດອາຍຸຂອງສັນຍາການບໍລິການ.

**ມາດຕາ 06 ໄລຍະເວລາສ້າງລະບົບ**

ໄລຍະເວລາການສ້າງລະບົບແມ່ນ 4 ເດືອນ ຫຼັງຈາກທັງສອງຝ່າຍຕົກລົງເປັນເອກະພາບ ແລະ ລົງນາມໃນສັນຍາສະບັບນີ້.

**ມາດຕາ 07 ການຊໍາລະຄ່າບໍລິການ**

**ເຈົ້າຂອງໂຄງການ** ຕ້ອງຊໍາລະເງິນ 50% ຂອງມູນຄ່າໂຄງການທັງໝົດພາຍໃນ **30** ວັນ ຫຼັງຈາກທັງສອງຝ່າຍຕົກລົງນາມໃນສັນຍາ ແລະ ຕ້ອງຊໍາລະເງິນຈໍານວນທີ່ຍັງເຫຼືອພາຍໃນ **30** ວັນ ຫຼັງຈາກ **ຜູ້ພັດທະນາລະບົບ** ສົ່ງມອບລະບົບໃຫ້ແກ່ **ເຈົ້າຂອງໂຄງການ** ຜ່ານບັນຊີທະນາຄານການຄ້າຕ່າງປະເທດລາວມະຫາຊົນ ເລກບັນຊີ: **0631100259081** ຊື່ບັນຊີ: **S S D SOLE COLTD**

**ມາດຕາ 08 ການຮັບປະກັນ**

**ຜູ້ພັດທະນາລະບົບ** ຕ້ອງຮັບຜິດຊອບບໍາລຸງຮັກສາ ແລະ ແກ້ໄຂບັນຫາຕ່າງໆທີ່ເກີດຂຶ້ນກັບລະບົບ ເປັນເວລາ 1 ປີ ຫຼັງຈາກສົ່ງມອບລະບົບໃຫ້ແກ່ **ເຈົ້າຂອງໂຄງການ** ໂດຍບໍ່ມີຄ່າບໍລິການໃດໆ, ຫຼັງຈາກຄົບກໍານົດ 1 ປີ **ເຈົ້າຂອງໂຄງການ** ຈະຕ້ອງໄດ້ຮັບຜິດຊອບຄ່າບໍລິການຕ່າງໆດ້ວຍຕົວເອງ ກໍລະນີມີຄ່າໃຊ້ຈ່າຍເກີດຂຶ້ນໃນການບໍາລຸງຮັກສາແຕ່ລະຄັ້ງ.

**ມາດຕາ 09** **ການລະເມີດສັນຍາ**

ຄູ່ສັນຍາຝ່າຍໃດຫາກບໍ່ປະຕິບັດຕາມຂໍ້ກໍານົດຂອງສັນຍາສະບັບນີ້ ແມ່ນຈະຖືກປັບໄໝ 100% ຂອງມູນຄ່າໂຄງການທັງໝົດ.

**ມາດຕາ 10**  **ການຍົກເລີກສັນຍາ**

ສັນຍາສະບັບນີ້ ຈະສາມາດຍົກເລີກໄດ້ກໍ່ຕໍ່ເມື່ອ ທັງສອງຝ່າຍເຫັນດີຕົກລົງເປັນເອກະພາບກັນ, ຖ້າຫາກຝ່າຍໃດມີຈຸດປະສົງຂໍຍົກເລີກສັນຍາກ່ອນກໍານົດເວລາ ຕ້ອງແຈ້ງກ່ອນລ່ວງໜ້າຢ່າງເປັນລາຍລັກອັກສອນພາຍໃນ 15 ວັນ ແລະ ຕ້ອງທົດແທນຄືນຄ່າໃຊ້ຈ່າຍຕ່າງໆ ພ້ອມທັງຄ່າປັບໃໝທີ່ໄດ້ລະບຸໄວ້ໃນ **ມາດຕາ 09**, ຖ້າກໍລະນີການຍົກເລີກສັນຍາໄດ້ກໍ່ຄວາມເສຍຫາຍໃຫ້ຝ່າຍໃດໜຶ່ງ ຝ່າຍຍົກເລີກສັນຍາຕ້ອງຮັບຜິດຊອບທົດແທນຄ່າເສຍຫາຍຄືນທັງໝົດ.

**ມາດຕາ 11 ການແກ້ໄຂຂໍ້ຂັດແຍ່ງ**

ໃນກໍລະນີ ມີຂໍ້ຂັດແຍ່ງເກີດຂຶ້ນໃນສັນຍາ ທັງສອງຝ່າຍເຫັນດີປຶກສາຫາລືຊອກຫາທາງອອກນຳກັນ, ໃນກໍລະນີທີ່ບໍ່ສາມາດແກ້ໄຂກັນເອງໄດ້ ທັງສອງຝ່າຍເຫັນດີດຳເນີນການແກ້ໄຂຂໍ້ຂັດແຍ່ງ ຜ່ານຂະບວນການຍຸດຕິທຳຕາມລະບຽບກົດໝາຍ ຂອງ ສປປ ລາວ ທີ່ໄດ້ກຳນົດໄວ້.

**ມາດຕາ 12 ບົດບັນຍັດສຸດທ້າຍ**

* ສັນຍາສະບັບນີ້ສ້າງຂຶ້ນເປັນ 02 ສະບັບຕົ້ນ ເປັນພາສາລາວ, ສັນຍາປະກອບມີ 12 ມາດຕາ ຈໍານວນ 03 ໜ້າ, ມີເນື້ອໃນ ອັນດຽວກັນ, ມີຄຸນຄ່າເທົ່າທຽມກັນທາງດ້ານກົດໝາຍ;
* ສັນຍາສະບັບນີ້ເຮັດຂື້ນດ້ວຍຄວາມສະໝັກໃຈທັງສອງຝ່າຍ ໂດຍປາສະຈາກການເຊື່ອງອໍາເນື້ອໃນໃດໆທັງສິ້ນ, ຄູ່ສັນຍາໄດ້ອ່ານຜ່ານຊ່ອງໜ້າກັນ ແລະ ໄດ້ກວດກາຢ່າງລະອຽດແລ້ວ ຈຶ່ງໄດ້ພ້ອມກັນລົງລາຍເຊັນໄວ້ເປັນຫຼັກຖານ, ສັນຍາສະບັບນີ້ມີຜົນບັງຄັບໃຊ້ໄດ້ນັບແຕ່ທັງສອງຝ່າຍໄດ້ລົງລາຍເຊັນເປັນຕົ້ນໄປ.

ດັ່ງນັ້ນ, ທັງສອງຝ່າຍຈຶ່ງເຮັດສັນຍາສະບັບນີ້ໄວ້ ເພື່ອເປັນຫຼັກຖານ.

ນະຄອນຫຼວງວຽງຈັນ, ວັນທີ 27/01/2024.

|  |  |
| --- | --- |
| **ບໍລິສັດ ພິຊີທີແອວ ບໍລິການແລ່ນເອກະສານ**  **ແລະ ທີ່ປຶກສາການຄ້າ-ການລົງທຶນ**  **(ຝ່າຍ “ເຈົ້າຂອງໂຄງການ”)**  ຊື່ແຈ້ງ:...................................... | **ບໍລິສັດ ສອນເດບ ພັດທະນາຊ໋ອບແວ ຈໍາກັດຜູ້ດຽວ**  **(ຝ່າຍ “ຜູ້ພັດທະນາລະບົບ”)**  ຊື່ແຈ້ງ:...................................... |